寄題周元吉湖北漕司志功堂
作者：楊萬里
朝代：宋

paragraphs: 周郎昨贊元戎幕，夜眺秦川登劍閣。
函關不用一丸泥，談笑生風掃河洛。
君王尺一喚渠回，貯之鳳閣與鸞臺。
不贊元戎贊丞相，筆補造化裨鹽梅。
龍媒志在橫八極，天閑玉韉羈不得。
又揮白羽岸綸巾，却去武昌尋赤壁。
一覽亭前山月明，志功堂下大江橫。
前稱公瑾後元吉，君家世有千人英。
公瑾小喬在何許，元吉小蠻花解語。
看君一箭落胡星，如臯一笑傾人城。
金印如斗带萬釘，何人爲作燕然銘。